Vier geskiet tydens JHB-winkelsentrum rooftogVier mense, waaronder ŉ baba en ŉ polisiebeampte, is Saterdag gedurende ŉ rooftog by die Randridge-winkelsentrum in Johannesburg geskiet en gewond. Volgens luitenant-kolonel Lungelo Dlamini, ŉ polisiewoordvoerder, het ŉ groep van vyf gewapende mans omstreeks 10:30 die NWJ-juwelierswinkel by die sentrum binnegaan, hul wapens op die werkers gerig en juwele geroof. Volgens Dlamini is die 56-jarige winkelbestuurder en ŉ eenjarige baba in die been geskiet. ŉ 47-jarige man is in die maag geskiet. Die groep mans het in ŉ bakkie gevlug. Die polisie het hulle agterna gesit waartydens die polisiebeampte gewond is. Kort na die jaagtog het die bestuurder van die voertuig waarin die rowers gevlug het, beheer daaroor verloor en gebots. Vier verdagtes is in hegtenis geneem. Die polisie is nog op soek na die vyfde man. Die polisie het beslag gelê op twee vuurwapens en drie sakke met juwele.